बेटे की चाह को व्यक्त करने वाली लघुकथाओं की तादाद भी कम नहीं है। लड़की के पैदा होने पर पति तो पत्नी को कोसता ही है, सास, जो स्वयं एक स्त्री है, वह भी औरत जात को पैदा करने के लिए बहू को ताने मारती है। पढ़े–लिखे लोग भी पुत्र की कामना करते पाए जाते हैं; भूलकर कि पता नहीं बड़ा होकर पुत्र कौन–से गुल खिलाएगा! ‘सास’ (धर्मपाल अकेला) , आदमजाद (सुकेश साहनी) सम्बन्ध, सेफ,ईश्वर का न्याय और चौखट (ओम शर्मा) लघुकथाएँ पुत्री–जन्म को देय दृष्टि से देखने वालों पर कटाक्ष करती हैं। लड़कियों को हिकारत की दृष्टि से देखने वाली गुप्ताजी की अंधविश्वासी सोच पर करारा व्यंग्य है ‘खुश खबर’ में जिस्पों पंडितजी की सलाह अनुसार सात गरीब कन्याओं को भोजन कराने के परिणाम–स्वरूप ही उनके यहाँ कुल–दीपक पैदा होता है। सुरेश शर्मा की ‘रुकावट’ और ‘ मानसिकता’ भी ऐसे ही संकीर्ण सोच की ओर इंगित करती लघुकथाएँ हैं!